Temperaturne spremembe

Približuje se božič in vsi se sprašujemo, če bo spet brez snega. Če ga ne bo, ne bomo ravno presenečeni, saj se temperatura vsako leto samo zvišuje. Novembra in decembra, ko vsi pričakujemo največ snega, ga komaj kaj zapade. Lahko se celo vprašamo, če bodo v prihodnosti še poznali sneg in če se bodo naši potomci sploh lahko še kepali in sankali.

Snega je vedno manj zaradi podnebnih sprememb oz. globalnega segrevanja. Globalno segrevanje je resna stvar, za katero veliko ljudem sploh ni mar, saj razmišljajo samo o sebi. Ko ljudje s politično močjo zanikajo oz. ignorirajo dejstva o globalnem segrevanju, jim veliko ljudi verjame, kar seveda ni v redu. Največji povzročitelj globalnega segrevanja je promet, ki je velik problem že, od kar so izumili motorna vozila. Danes uporabljamo tudi električna vozila, vendar pridobivanje elektrike prav tako onesnažuje okolje. Problematična je tudi industrija, saj nam pušča velike in večne posledice, česar se zaveda premalo ljudi. Velik vpliv na okolje ima prehranska industrija, saj pri poljedelstvu porabimo ogromno pitne vode samo za krmo, obenem pa se porabi veliko gnojil in pesticidov, ki pristanejo v rekah, morjih, podtalnicah ... Okolju močno škodi tudi ogrevanje, saj proizvajamo preveč toplogrednih plinov, ki tudi povzročajo globalno segrevanje.

Ker se zavedamo posledic prevelikega prometa, smo na naši šoli sodelovali pri projektu Kokoška Rozi. Vsak dan smo zabeležili, koliko učencev iz posameznega razreda je prišlo peš v šolo. Z rezultati smo bili zelo zadovoljni. Zavedamo se tudi, koliko hrane zavržemo vsak teden zaradi ostankov malic in kosil, zato smo se odločili, da bomo ta mesec tehtali hrano, ki ostane od malice, in s tem prispevali k zmanjšanju količine odpadne hrane. Porodila se nam je tudi ideja, da bi v šolski kuhinji imeli dan v tednu, ko na meniju ne bi bilo mesa in mesnih izdelkov. Nekaj podobnega imajo že v šolah v Ameriki, imenuje pa se »no meat monday«. To bi popestrilo naš šolski meni, hkrati pa bi bili osveščeni, kako onesnažujemo okolje z živinorejo. O globalnem segrevanju bi lahko ozaveščali tudi tako, da bi najmlajši na šoli izdelovali preproste pripomočke za eko osveščeno življenje. Malo starejši pa bi lahko pri tehniki izdelovali reciklirane uporabne izdelke iz umetnih mas.

Z onesnaževanjem okolja smo prišli že zelo daleč, da je težko kaj spremeniti, vendar je mogoče, če bomo vsi sklenili nekaj kompromisov in se prilagodili. Še naprej moramo iskati rešitve in osveščati ljudi. Ljudje imajo vsaj pravico, da vedo, kaj se po svetu dogaja. Prenehati moramo s prepiri in vojnami in stopiti skupaj ter drug drugemu pomagati, če želimo obdržati naš planet Zemlja.